I Oscar-konkurranse – mot seg selv
Spesialeffektsjef Neil Corbould er så dyktig at han er nominert i samme kategori tre ganger – for tre forskjellige filmer. I en av dem er ikoniske øyeblikk spilt inn i Norge. Han stiller dermed med ganske gode odds når Oscar-utdelingen går av stabelen i Los Angeles søndag kveld. Corbould er i år nominert for beste spesialeffekter i filmene «Mission Impossible: Dead Reckoning Part One», «The Creator» og «Napoleon». – Det er fantastisk å bli nominert tre ganger, sier Corbould til BBC.  I «Mission Impossible»-filmen som nå kan bli Oscar-vinner, er flere, store scener spilt inn i Norge.  Spesialeffektsjefen sier til BBC at det var en krevende film å få på lerret. – Det var trolig en av de mest utfordrende filmene, rett og slett fordi regissør Chris McQuarrie ville at så mye som mulig skulle fanges på kamera. Vi bygde damptog, broer, togskinner, og et kontrollstyrt tog, sier Corbould. Her ser du Cruise og filmcrewet på taket av et tog under innspillingen i Rauma: – Det er flott for spesialeffekt-folk å jobbe på den typen filmer, fordi det er så knyttet til praktiske effekter.  Favorittscenen hans er lett å trekke frem, sier han til BBC. – Det er toget som går av broen, bare på grunn av hvor stort det er. Mengden forberedelser som gikk inn i det, konstruksjonen av toget, utvelgelsen av steinbruddet. Og vi hadde bare ett forsøk. Gud forby toget avsporet før det kom til broen. Under prisutdelinger er det vanlig at man sitter sammen med dem man har laget filmen med. Corbould får dermed et luksusproblem. – Jeg kan ha tre seter og måtte leke stolleken, sier han spøkefullt til den britiske kringkasteren. – Det beste er at jeg blir invitert til tre forskjellige etterfester! Corbould har to tidligere Oscar-statuetter på CV-en. En for Ridley Scott-klassikeren «Gladiator», og en for «Gravity» med Sandra Bullock og George Clooney.
Spesialeffektsjef Neil Corbould er nominert i samme kategori for tre forskjellige filmer under Oscar-utdelingen i Los Angeles Han er nominert for beste spesialeffekter i filmene «Mission Impossible: Dead Reckoning Part One», «The Creator» og «Napoleon». Flere store scener i «Mission Impossible»-filmen er spilt inn i Norge